ההתחדשויות שלי מברלין!
אזהרת טריגר: מצפות לכן תמונות קשות מאוד בפוסט ההתחדשויות שלי מברלין, אבל יש נחמה – כל המוצרים שתראו פה היו נחוצים לי ובכוונתי לפרט בכל התחדשות מדוע הייתי פשוט צריכה את זה.
צריכה את זה: כי העתיד כבר כאן! הארנק התמים לכאורה הזה מגיע עם שני כבלים, אחד לטעינת USB ואחד לטעינת הנייד. אני יכולה לטעון את הטלפון דרך הנרתיק שלי אנשים, מה קורה עם העולם הזה??
צריכה את זה: זו הפכה להיות כבר מסורת קטנה לקנות בשמי טום פורד בדיוטי וכן, אני לגמרי מרשה לעצמי להגדיר פעמיים כמסורת, תתבעו אותי. זהו בושם הדרי נהדר – ומעבר לכך, אני פשוט נהנית להגות את שמו במבטא איטלקי קלוקל.
צריכה את זה: אני לא מגדירה את עצמי כמומחית להרבה דברים, אני מודה, אבל אם יש משהו שסחבק מבינה בו זה הוואשי טייפ שלה וקחו מילה מסחבק: הוואשי טייפ של חברת MT הם הכי טובים שיש בשוק. למרבה השמחה אפשר להשיג אותם בחנויות נבחרות גם בארץ! את שלי רכשתי באחת מחנויות הבוטיק ב-Bikini mall, באופן טבעי.
צריכה את זה: על החנות כתבתי בפוסט “עשר חנויות העיצוב הטובות בברלין” והג’קט הזה מוכיח בדיוק מדוע – טרנדי אך לא עד כדי בחילה, כמו רגע לפני שאוכלים פרינגלס אחד יותר מדי אבל יודעים להפסיק בזמן. קליל, מושלם לעונת המעבר (למרות שאני עדיין משוכנעת שעונת מעבר זה קונספט בדוי), יושב בצורה מדויקת.
צריכה את זה: הקייס הקודם שלי עשה סימנים שהוא עייף מהחיים ולהבדיל ממני – יכולתי להחליף אותו בדגם רענן יותר ללא ייסורי מצפון. הדגם ההולוגרפי הזה הוא לא רק נאה למראה, אלא הוא גם נעים ולכן אני שולחת יד לכיס ומתחילה למשש, מה שמעורר אצל האנשים מסביבי תהיות רבות. הג’קט אגב הוא רק לצרכי אילסטורציה, הוא נקנה בזארה בארץ.
צריכה את זה: אני לא בדיוק יודעת להסביר את הרציונל שעומד מאחורי זה, אני רק יודעת שטסתי לברלין כשברשימת הצייד שלי הופיע סריג פלאפי. לשמחתי חזרתי עם אחד כזה ועוד בצבע מנטה עם נצנוצים עדינים שאינם נראים בתמונה אך מורגשים היטב בלבי.
צריכה את זה: גם ג’ינס חדש היה ברשימת הציד שלי. יכולתי לקנות ג’ינס בזארה או בטופשופ, אבל לא – הייתי צריכה ג’ינס של מוסקינו כמובן. למרבה הצער אני בלוגרית פח ולכן איני זוכרת את שמה של החנות שבה הוא נרכש, אבל תתנחמו לפחות בעובדה שהישבן שלי נראה ממש טוב בו.
צריכה את זה: אני מתארת לעצמי ששטף זימה מציף אתכן ברגעים אלו רק מלדמיין אותי לובשת את ה-Onesie הזה וזה בדיוק עונה על השאלה מדוע אני צריכה את זה בעצם. אתן לעומת זאת, צריכות כרגע מקלחת קרה.
צריכה את זה: אדם טוב דואג לא רק לעצמו לאספקת שיש, אלא גם למצלמה שלו וזה בדיוק מה שעשיתי. אדם טוב. חברת אמת. חובבת שיש בצורה אובססיבית ומדאיגה.
צריכה את זה: אני לא יודעת מה עשיתי עם חיי כשהשתמשתי במברשות שיניים גנריות, אני רק יודעת שכעת אני מרגישה כלפיהן בוז ומובן לי לחלוטין שהן לא ראויות לחניכיים שלי. את המותג הקסום HAY תפגשו פה גם בהמשך, תהיו בטוחות שתמיד בנסיבות מגוחכות כאלה. הלק בגוון Galathee של נארס לעומת זאת, הוא לק אפרפר קרמי בעל פורמולה מושלמת.
צריכה את זה: אני מקווה שהמים במקלחת הקרה שלכן עדיין זורמים כי גם הפעם תצטרכו אותה כדי להתמודד עם ההמצאים הפורנוגרפיים האלה. לפעמים האלים מסדרים הכל בצורה מושלמת וכך הם איפשרו לי ליצור סט של מגשון עם סכו”ם בגוונים תואמים. תודה לך יקום נפלא, תודה לכם אלים.
צריכה את זה: ברלין לא חזקה בתחום הביוטי. יש בה נציגות משמימה של בנפיט ואורבן דיקיי – ממש מעט מוצרים של אנסטסיה שמרגישים כמו משחק מקדים שלא הצליח להמריא וכל השאר סטנדרטי. בכל זאת לא יכולתי לחזור הביתה בלי כמה רכישות ביוטי ולכן רכשתי גיבוי לטונר המעולה שלי מ-Aesop וצמד מוצרים של המותג החביב עליי Glamglow מהסדרה הבוצית. המוצרים האלה מכילים תרכובת קטלנית של חומצות שממש עוזרות לעור עם נטייה לפצעונים ואקנה. אני משתמשת בהם כבר שבועיים ויכולה לומר לכן כבר עכשיו שהם מעולים (אפשר להשיג גם ב-Cult beauty).
צריכה את זה: שמתי לי למטרה להשיג את כל מחברות השיש ביקום וזו הורדרדה עם הכיתוב הזהוב היא תוספת סימפטית במיוחד. בנוסף, היא ממש מתאימה לעט הפסטלי שלי, מה שקצת מעורר בי צער שלא אשתמש באף אחד מהם בפועל לעולם.
צריכה את זה: יש דברים שהם בגדר הגיון בריא. הם בדרך כלל לא מהווים חלק מהעולם הפנימי או מסדר העדיפויות שלי, אבל לפעמים קורים נסים ונרשמות חריגות אפילו במחלקה הזו. השמיכה הזו מפריימרק לגמרי שייכת לקטגוריה הזו, כי אחרי הכל – לקנות שמיכה מפנקת מפריימרק בצבע ורדרד וב-7 יורו, זה בגדר הגיון בריא.
צריכה את זה: גם השמפו המוצק של לאש הוא גיבוי למוצר שאני כבר משתמשת בו ואוהבת. אם אתן תוהות איך זה עובד, אז כמו סבון רגיל! אתן מקציפות אותו עם מים והוא עושה עבודה נהדרת. פצצת האמבטיה שנשארה איתי נקנתה כתוצאה מחישוב לא נכון של כמות האמבטיות שמצפות לי בברלין. אתן מבינות, אין לי אמבטיה בבית ואתן מבינות, אני בכלל לא אוהבת אמבטיות. אני רואה באמבטיה מיכל גדול שקורא לכן להתקלח ולהחמיץ בלכלוך של עצמכן, מה שפחות קורץ לי ביום יום. החלטתי לצאת מגדרי בחופשה וקניתי כמה פצצות אמבטיה שאותן ניצלתי לכחמש דקות בכל פעם. זו נשארה בודדה, כי בלילה האחרון בברלין תשו כוחותיי והחלטתי לגרום לה לעשות עלייה. בשבוע הבא באג’נדה שלנו: סיור בכותל.
צריכה את זה: ראיתי את המוצר הקסום הזה בכל מיני סרטוני התחדשויות ותמונות אינסטגרם, אז היה לי ברור שזו רק שאלה של זמן עד שיהיה גם שלי. אני ממש מקווה שמצבכן תקין ושלומכן טוב – ואני לא באמת צריכה להסביר לכן מדוע אני חייבת מעמד סלוטייפ חד קרן עם וואשי טייפ קשת בחיי.
צריכה את זה: אדם שאין בו איפוק כללהיה מביא לארץ קונטיינר מלא בקולבי רוז גולד. ייתכן שהפוסט הזה היה קצת מבלבל, כי אני בהחלט אדם שיש בו איפוק ולכן בחרתי להיות אצילית ולהסתפק רק בסט אחד, סולידי וזהוב. אני מתחרטת מאוד על הבחירה האידיוטית הזו כמובן.
צריכה את זה: מחירי הנרות המופקעים של באת’ אנד בודי עוררו בי סערה, המגוון הזעום העציב אותי. כדי שאוכל לישון בלילה למרות עוגמת הנפש שחוויתי, רכשתי את תרסיס השינה הזה ואני שמחה לדווח שהסיוטים מאז אותו מפגש טראגי כבר לא רודפים אותי כמו בעבר. כדי להתנחם עוד קצת, רכשתי שני נרות, אחד שנראה ממש תואם באת’ אנד בודי והשני של This works, שניהם במחלקת הבית הקסומה של ה-TK MAXX שעשתה איתי חסד גדול בטיול הזה כפי שניתן להבין (ובעיקר אני עשיתי איתה).
צריכה את זה: בעת שמדדתי את המגפיים, ניגשה אליי סבתא גרמניה חביבה ועל אף שלא ידענו לדבר זו בשפת השניה, היא הבינה שאהבתי את המגפיים וקנתה זוג, אולי לעצמה, אולי למישהי אחרת – על עיוור, מבלי למדוד, רק מהמראה שלהם עליי. Mic drop. כך ילדים, אופנה מגשרת על כל הפערים ויכולה להביא שלום עולמי.
צריכה את זה: מיס אטואל הוא מותג צרפתי לאירוח ועיצוב הבית שייבאו פעם לארץ ואז הפסיקו – מה שעורר בי צער גדול. האיחוד עם מוצרי החברה בברלין היה מרגש ואפילו מצאתי מוצרים שלהם פזורים בכל מיני חנויות עיצוב קטנות, אחת מהן ב-Bikini mall הנהדר כמובן.
צריכה את זה: צעד קטן מאוד (אבל מאוד!) לאנושות, צעד גדול ללובה שנחושה בדעתה להשיג את כל מוצרי השיש ביקום ומרגישה צורך לדבר על עצמה בגוף שלישי תוך כדי שהיא עושה את זה, משום מה.
צריכה את זה: כבר דיברנו על כך שהתאהבתי ב-HAY בחופשה הזו, נכון? אז מה שאתן לא יודעות זה שחוויתי התקף קטן כשפגשתי את המחברת הזו. זו מחברת ורודה, עם שוליים זהובים ודפים ורודים. נדרשו לי רגעים ארוכים כדי לעכל את זה ועד אז, למרבה חוסר שביעות רצונה של הדס, שיננתי בלופים “מחברת ורודה, דפים ורודים, שוליים זהובים”.
צריכה את זה: לאור התגובות שלי בפוסט הזה והעובדה שהצחיק אותי נורא לכתוב “ג’סטין ביבר” ו”כוס” באותו משפט, אתן יכולות להבין ש-Adulting הוא סוג של יעד עבורי, גם אם רחוק ובלתי מושג – והמחברת הזו מזכירה לי שאני שואפת מתישהו, איכשהו, להגיע לשם.
צריכה את זה: כדי להשלים את מופע הפיתוי שלי יחד עם ה-Onesie, מן הסתם שהייתי צריכה גם בקבוק מים חמים כאקססורי תואם. אל תנסו לדמיין את זה אפילו, כי בחייאת, כמה פעמים אפשר להתקלח במים קרים תוך כדי קריאת פוסט אחד?
זהו, עד כאן להיום. אם שרדתן עד כה – משתתפת בצערכן. קו תמיכה חם לייעוץ ותמיכה נפשית יוקם בקרוב.
פוסט פורנוגרפי ומשובח!
רק הערונת- הוואנסי אינו חד קרן, אלא טריצרטופס (דינוזאור)! לא יודעת מה איתך, לי זה רק גרם להמשך אליו יותר.
משום מה הפכתי אותו בדמיוני לחד קרן. ניגשתי לארון שוב ווידאתי שאכן יש לו זוג קרניים. עולמי חרב עליי.